Գայանե եկեղեցուն հարակից տարածքում ձմռանը Մայր Աթոռ Սուրբ Էջմիածնին պատկանող արեւային ֆոտովոլտային կայան է գործելու։ Այն ունենալու է մեկ մեգավատ հզորություն։ Առայժմ շինարարությունը չի սկսվել, տարածքում դեռ նախապատրաստական աշխատանքներ են ընթանում։ Աշխատանքներն իրականացնում է «Թունյան հիմնադրամը»։ Մայր Աթոռ Սբ. Էջմիածինը ոչինչ չի հայտնում արժեքների մասին։ Սակայն հայտնի է, որ նման կայանի ներդրումային արժեքը գնահատվում է մոտ 1 մլն․ դոլար։ Ամռան վերջին կավարտվեն արեւային ջրատաքացուցիչների տեղադրման աշխատանքները։ Դրանք հնարավորություն կտան տաք ջրով ապահովել եկեղեցու բոլոր կառույցները։ Սա արեւային ջրատաքացուցիչների ամենամեծ համակարգն է լինելու Հայաստանում։ Ստեղծվելու է նաեւ արեւային այգի, որտեղ կցուցադրվեն էներգախնայող լույսեր եւ այլ սարքեր, ապակեպատ մակերեսների վրա տեղադրվելու են էներգախնայող թաղանթներ, ծախսերի ուսումնասիրությունն էլ իրականացվելու է էներգիայի մոնիտորինգի հատուկ համակարգի միջոցով, որը կօգնի հնարավորինս բացառել ռեսուրսների վատնումը։